b'\n_START_ARTICLE_\nStorelung\n_START_PARAGRAPH_\nStorelung er Fyns st\xc3\xb8rste h\xc3\xb8jmose, som ligger omgivet af landbrugsland, nord\xc3\xb8st for Nr. Broby p\xc3\xa5 Midtfyn og har et areal p\xc3\xa5 ca. 27,5 hektar, hvoraf staten ejer 1,3 ha. Den har v\xc3\xa6ret tilgroet og sammenfalden p\xc3\xa5 grund af t\xc3\xb8rvegravning og afvanding, men har i de seneste \xc3\xa5r v\xc3\xa6ret gennem et omfattende naturplejeprojekt._NEWLINE_Den er pr\xc3\xa6get af tidligere t\xc3\xb8rvegravninger, og der ses rester af de gamle t\xc3\xb8rvegrave og dr\xc3\xa6ningskanaler. Bl.a. l\xc3\xb8ber der en nord-sydg\xc3\xa5ende kanal igennem mosen, og mosen omgives desuden af en ringkanal. Storelung har centralt en stor \xc3\xa5ben moseflade, og t\xc3\xb8rvelaget har stedvis en tykkelse p\xc3\xa5 op til 3,5 m.\n_START_SECTION_\nPlantelivet\n_START_PARAGRAPH_\nI den vandm\xc3\xa6ttede del af mosen trives t\xc3\xb8rvemos (herunder blandt andet 7 sphagnummosser). Klokkelyng, hedelyng, traneb\xc3\xa6r og tuek\xc3\xa6ruld danner her markante tuer p\xc3\xa5 mosefladen. Sj\xc3\xa6ldne planter som hvid n\xc3\xa6bfr\xc3\xb8, liden- og rundbladet soldug , majg\xc3\xb8geurt samt rosmarinlyng forekommer og b\xc3\xb8r ikke plukkes._NEWLINE_Men den \xc3\xa5bne moseflade er truet af dunbirk, pil og tagr\xc3\xb8r, der breder sig fra mosens kant og ind mod midten. P\xc3\xa5 de udt\xc3\xb8rrede moseflader findes udbredte bevoksninger af gr\xc3\xa6sarten bl\xc3\xa5top med isl\xc3\xa6t af k\xc3\xa6rsvovlrod.\n_START_SECTION_\nDyreliv\n_START_PARAGRAPH_\nKrattene i mosen er levested for de fleste af de almindelige sangfugle. R\xc3\xb8rh\xc3\xb8g er iagttaget over mosefladen, som fra tid til anden er rasteplads for st\xc3\xb8rre flokke af bramg\xc3\xa5s._NEWLINE_Storelung huser flere sj\xc3\xa6ldne insekter knyttet til h\xc3\xb8jmosefladens planteliv. Af sommerfugle forekommer moseperlemorsommerfugl, engperlemorsommerfugl og b\xc3\xb8llebl\xc3\xa5fugl sammen med mere almindelige arter som citronsommerfugl, admiral, dagp\xc3\xa5fugle\xc3\xb8je, skovbl\xc3\xa5fugl og rand\xc3\xb8je-arter. I Storelung er mere end 25 forskellige arter natsv\xc3\xa6rmere iagttaget._NEWLINE_Hugorme ses tit i mosen\n_START_SECTION_\nNaturbeskyttelse\n_START_PARAGRAPH_\nMosen har siden 1982 v\xc3\xa6ret genstand for naturgenopretning gennemf\xc3\xb8rt af det dav\xc3\xa6rende Fyns Amt. Naturstyrelsen har i dag et projekt om vandstandsh\xc3\xa6vning og kratrydning. Mosen er Natura 2000--omr\xc3\xa5de nr. 119 Storelung (habitatomr\xc3\xa5de nr. H 103) og blev fredet i 1969'